सब जानते हैं कि जो व्यक्ति केवल अपने लिए अधिक आराम की चाह करता है वह स्वाभाविक रूप से दूसरों के आराम की जरूरत के बारे में असंवेदनशील हो जाता है। दूसरों को कष्ट उठाते देख कर भी वह अपने आराम में कोई कमी नहीं आने देना चाहता। हम देखते हैं कि किसी विकलांग,बच्चे वाली स्त्री या वृद्ध को खड़े देख कर भी आराम से बैठे कई युवा आजकल किसी सार्वजनिक वाहन में अपनी सीट नहीं छोडऩा चाहते। किसी मेहमान के आ जाने पर पहले के मेहमान नवाज़ लोग उसे अपने घर के सर्वाधिक आरामदायक माहौल में रखते थे। पर अब किसी मेहमान के आ जाने पर भी लोग सामान्यत: अपने या अपने बच्चों के आराम में कोई फर्क नहीं आने देना चाहते। आरामतलबी की यह चाह अब कुछ इस कदर बढ़ी है कि लोग अपने भाई-बहनों , रिश्तेदारों या अपने मां-बाप तक के लिए अपने आराम में किसी तरह की कमी बर्दाश्त नहीं कर सकते। आरामतलबी की चाह ने इस तरह इन्सान को धीरे-धीरे औरों के प्रति असंवेदनशील बना दिया है।